อยากจะสอบถามคุณว่า ถ้าหากเรามีเพศสัมพันธ์ครั้งแรก แต่ไม่พร้อม แล้วหลังการนั้นมีเลือดออก แต่มีการป้องกัน เราควรรักษายังไง แล้วเรามีโอกาสท้องมั้ย เราควรเลือกกินยาคุมแบบไหนดีค่ะ พอจะแนะนำได้ไหม
สวัสดีค่ะ หากมีเพศสัมพันธ์โดยได้ใช้ถุงยางอนามัยป้องกัน และใช้ได้อย่างถูกต้อง เช่น ถุงยางยังไม่หมดอายุหรือเสื่อมสภาพ ไม่มีการฉีกขาดหรือรั่วซึม ใช้ขนาดที่พอดีกับขนาดอวัยวะเพศ ไม่มีการปล่อยให้อวัยวะเพศชายอ่อนตัวก่อนที่จะดึงออกมา ไม่มีการใช้อุปกรณ์สิ่งของใส่ในช่องคลอด ไม่ใช้ถุงยางอนามัยซ้อน 2 ชั้น ไม่ใช้วาสลีนทาถุงยางอนามัย เป็นต้น ถุงยางอนามัยก็จะช่วยป้องกันการตั้งครรภ์ได้ประมาณ 98% หรือมีโอกาสตั้งครรภ์ประมาณ 2% ดังนั้น จึงไม่จำเป็นต้องทานยาคุมฉุกเฉินร่วมไปด้วยค่ะสำหรับเลือดที่ออกหลังจากมีเพศสัมพันธ์ หากมีปริมาณไม่มาก ไม่มีอาการปวดหรือเจ็บที่ช่องคลอดหรือท้องน้อย ก็น่าจะเป็นเลือดที่ออกจากการฉีกขาดของเยื่อบุพรมจารีย์หรือภายในช่องคลอดได้ ไม่ได้อันตรายอะไรหลังจากนี้ หากจะมีเพศสัมพันธ์บ่อยๆ และยังไม่พร้อมที่จะตั้งครรภ์ ก็ควรใช้วิธีคุมกำเนิดที่มีประสิทธิภาพ เช่น ยาเม็ดคุมกำเนิด ยาฉีดคุมกำเนิด เป็นต้น โดยควรรอให้ประจำเดือนมา แล้วเริ่มทานยาหรือฉีดยาภายใน 1-5 วันนับจากวันแรกที่มีประจำเดือนมา ยาคุมหรือยาฉีดก็จะช่วยป้องกันการตั้งครรภ์ได้มากกว่า 99% ค่ะ